Wat is die 'sagte vaardighede' waarna werkgewers soek? - Solidariteit Wêreld LoopbaanSolidariteit Wêreld Loopbaan
Tuis › Artikels › Wat is die 'sagte vaardighede' waarna werkgewers soek?
Wat is die 'sagte vaardighede' waarna werkgewers soek?
Ons lees dikwels nuusstories oor hoe werkgewers van mening is dat applikante wat skool, kollege of universiteit verlaat, nie oor die 'sagte vaardighede' beskik wat hulle verlang nie. Hieronder kyk ons na 'n paar van die algemeenste sagte vaardighede, en hoe jy hulle aan werkgewers kan verkoop.
Hierdie vaardighede is oordraagbaar, so hulle kan in baie verskillende tipes werk gebruik word. Dit is persoonlike kwaliteite en houdings wat jou kan help om goed saam met ander te werk en 'n positiewe bydrae te maak tot die organisasies waarvoor jy werk.
Dit wil egter nie sê tegniese vaardighede en kennis is nie ook belangrik nie, veral rekenaarvaardighede, maar onthou dat tegniese vaardighede makliker aangeleer kan word as sagte vaardighede, wat geneig is om óf persoonlike karaktertrekke of vaardighede te wees óf vaardighede wat oor verloop van tyd geslyp is.
Dit is miskien die algemeenste bydrae onder persoonlike besonderhede vir vakante poste, en vir goeie rede. Vaardige kommunikeerders kom goed oor die weg met kollegas, luister na en verstaan instruksies, en dra hulle mening oor sonder om aggressief te wees. Hulle kan hulle kommunikasiestyl verander om by die taak op hande te pas – dit kan van onskatbare waarde wees in baie verskillende situasies, van die hantering van konflik tot om 'n kliënt te oortuig van die voordele daaraan verbonde om jou produk te koop. As jy oor goeie kommunikasievaardighede beskik, behoort jy in staat te wees om konstruktiewe werkverhoudings met kollegas te ontwikkel en uit konstruktiewe kritiek te leer.
Daar is verskillende style van besluitneming, maar die belangrikste ding is, jy het reg geraai, om beslis te wees. Om al die belangrike feite te versamel, advies te soek, na die groot prentjie te kyk, alternatiewe te oorweeg, bewus te wees van reperkussies – dit is alles dinge wat kan bydra tot die neem van 'n goeie besluit. Dinge om voor versigtig te wees is onbeslistheid en die neem van vinnige besluite.
Werkgewers wil persone hê wat betroubaar is en op wie hulle kan staatmaak, wat entoesiasties is en harde werk geniet. Werknemers wat verbind tot hulle werk is, benodig min toesig of motivering en doen hulle bes om die werk gedoen te kry.
Ons lewe in vinnig veranderende tye in die werkplek, so as jy aanpasbaar en buigbaar is, sal jy saam met die tye kan verander. Dit is 'n groot bate as jy uit jou gemaksone kan tree en jou hand waag aan iets wat jy nooit tevore gedoen het nie. Werkgewers hou van mense wat positief, op en wakker is en 'n 'kan-dit-doen' houding het.
Wanneer spertye lê en loer, gaan goeie tydbestuur oor prioritisering van die belangrikste take, en dan te besluit watter aksies die maksimum uitset met die minimum moeite sal lewer. Is jy in staat om verskeie balle op een slag in die lug te hou – kan jy gelyktydig aan verskeie verskillende projekte werk?
Selfs al bestuur jy nog nie personeel nie, waardeer werkgewers leierskapvaardighede. Hulle soek na mense wat lei deur die voorbeeld te stel, wat voortdurend poog om te verbeter, hulleself motiveer, positief is, en wat weet wanneer om instruksies te volg en wanneer om inisiatief te toon.
Kreatiwiteit en die vermoë om probleme op te los
Die vermoë om beide logika en kreatiwiteit toe te pas om probleme op te los word hoog deur werkgewers aangeslaan. As jy die tipe persoon is wat probeer om die probleem sowel as die oplossing te sien, sal dit jou goed te pas kom.
Wees 'n spanspeler
'n Goeie spanspeler het 'n duidelike beeld van die span se doelwitte en werk saam met ander om dit te bereik. Hulle is oop en eerlik, maak konstruktiewe voorstelle en luister na ander.
Werkgewers is op die uitkyk vir mense wat trots is op hulle werk, en wat selfversekerd genoeg is om hulle naam daarop te plaas. Hulle respekteer ook mense wat hulle hand kan opsteek as dinge verkeerd gaan en nie die blaam verskuif nie. Almal maak foute – dis hoe jy reageer en daaruit leer wat saak maak.
Die vermoë om onder druk te werk
Of jy nou probeer om 'n uitdagende spertyd te haal of 'n dringende stuk werk het nou net in jou skoot beland, werkgewers wil weet jy kan die stres opsy stoot en fokus op die betrokke taak. Kan jy vinnig besluit watter benadering die maksimum resultate sal lewer in die kortste tyd, en dan die taak gedoen kry?
Wanneer jy na die lys hierbo kyk en sien hoe waardevol hierdie vaardighede vir organisasies kan wees, is dit 'n wonder dat hulle 'sagte vaardighede' genoem word, want hulle is baie belangrik en moeilik om te leer!
Bring jou sagte vaardighede na vore
As jy oor hierdie vaardighede beskik, behoort jy hulle op jou CV en aansoekvorms uit te lig en oor hulle te praat tydens onderhoude. Om jou bewerings te staaf, dink aan konkrete en interessante voorbeelde van waar jy hierdie vaardighede in jou werk of persoonlike lewe gebruik het. Moenie voorbeelde van situasies buite die werkplek onderskat nie – as jy kinders het, sal jy daaraan gewoond wees om jou tyd te bestuur, onder druk te werk, kreatief te wees en goed te kommunikeer. Met jou werk op skool, kollege of universiteit, sou jy ook baie van hierdie vaardighede gebruik het.
As jy hierdie vaardighede moet verbeter, kan jy ons kursussoektog gebruik om 'n leergeleentheid te vind wat jou pas.
As jy werk, kan jy jou werkgewer vra of hulle werkswinkels oor hierdie waardevolle vaardighede sal aanbied. Daar is ook baie boeke oor persoonlike ontwikkeling en aanlyn leergidse oor hierdie temas.
As jy nie werk nie, kan jy jouself vrywillig beskikbaar stel om werkservaring op te doen en hierdie vaardighede te ontwikkel, of vra om iemand se 'skaduwee' te wees om eerstehands te sien hoe hierdie vaardighede prestasie kan verbeter.